Au nom de notre Seigneur, Amen. Lan de lincarnation dicellui courrant mil quatre cens vint et cinq, le neufviesme jour du mois de juing. Je, Phelippot Joliot demorant a Villers, savoir faiz a tous presens et advenir que je, pour le prouffit et utilitey de moy, de mes hoirs et des ayans cause de moy, ay prins et retenu, prent et retient a cense annuelle et perpetuelle, pour moy et mes hoirs et les ayans cause de moy, de venerables et religieuses personnes abbey et couvent du monastere de Cisteaulx de la diocese de Chalon, ung mex vueilz appelle le mex Pouchot, assiz et situe en la ville de Villers, de coste et empres le mex au cure des Barres dorsans dune part, et le mex de messire Jehan de Chissey, chevalier, dautre part. Lequel mex je, ledit Phelippot, doit et suis tenuz et promet, par ces mesmes presentes, de maisonner bien et souffisament selon ma facultey deans dix ans prouchainement venant, a mes propres missions et despens. Et ceste presente retenue et accensissement je faiz pour moy, mes hoirs et ayans cause de moy, pour le pris et somme de quatre gros viez tournois dargent, a paier chacun an perpetuelment doresenavant par moy, mes hoirs et successeurs, ausdiz religieux et a leurs successeurs, ou a leur certain commandement, le jour de la feste saint Jehan Euvangeliste. Et sera et commencera le premier paiement a ladicte feste de saint Jehan Euvangeliste prouchainnement venant, et ainsi chacun an perpetuelment et continuelment ensuigant. De laquelle retenue et choses dessus dictes je, ledit reteneur, suis et me tien pour bien content. Et promet je, le dit reteneur, par mon serement pour ce donne corporelment aux Sains Euvangilles de Dieu, et soubz lobligation de tous mes biens meubles, et immeubles presens et advenir quelzconques, et des biens de mes hoirs et ayans cause de moy, ceste presente retenue et accensissement et choses dessus dictes tenir et avoir ferme estable et aggreable a tousjours maiz, et rendre et restituer ausdiz religieux tous coustz, dommaiges, missions, interestz et despens sur ce faiz et incouruz pour deffault du paiement du pris de ladicte retenue et accensissement, un chascun an perpetuelment comme des autres choses dessus dictes non faites, tenues, enterinees et acomplies par moy, ledit reteneur, selon et par la maniere que dessus est escript. Et quant a lobservance des choses dessus dictes et dune chacune dicelles je, ledit reteneur, vueil moy, mes hoirs et lez ayans cause de moy, estre contrains et executez ainsi comme de chose adjugie par la court de monseigneur le duc de Bourgoingne, a ladicte juridition, contraincte de laquelle court quant ad ce je soubzmest moy, mes hoirs et tous mesdiz biens et les biens de mesdiz hoirs. Toutes choses de droit, de fait et de coustumes ad ce contraires du tout cessans et arrieres mises, ausquelles et a toutes autres nuysables et contraires au contenu de ces presentes, je, reteneur dessus nomme, ay renoncie et renonce, par la foy et serement que dessus expressement par ces presentes. En tesmoing desquelles choses, jay requis et obtenu le seel de ladicte court de monseigneur le duc estre mis a ces presentes, faictes et passees par devant Jehan Joly, clerc, coadjuteur du tabellion, fermier de Rouvre pour mondit seigneur le duc. Presens Thiebault Chaudeau alias Perrenin, et Guillemin Mathey, demorants a Villers, tesmoings ad ce appelles et requis, lan et jour dessus diz. [Signé] Joly. [Sur le repli] G. Bernard.